Folketing
2004-04-15

En vej at gå er kampagner, at sørge for, at unge bilister kører godt fra starten, og sørge for, at man hele tiden via forskellige præventive tiltag forsøger at opdrage befolkningen til at køre bedre. Men i sidste ende handler det jo også om, at man tager sit eget personlige ansvar alvorligt, og jeg tror ikke på, at dette lovforslag kommer til at have en minimal effekt, vil jeg gerne sige til hr. Keld Albrechtsen og fru Margrete Auken. Jeg tror, at for mange almindelige borgere er truslen om at få frakendt kørekortet en ganske alvorlig trussel. Der er mange mennesker i det danske samfund, der er afhængige af deres bil i det daglige for at kunne passe arbejde, hente børn osv., og jeg tror, at truslen om at miste kørekortet vil have en ganske god effekt på den måde, man færdes på, når man er i trafikken. Erfaringerne fra udlandet er også meget, meget, meget positive. De steder, hvor man har indført klippekortordninger, har det haft en god effekt på befolkningen.